Αγαπητοί γονείς,
σήμερα πραγματοποιήσαμε μια δεύτερη άσκηση σεισμικής ετοιμότητας στο
σχολείο μας, έπειτα από εκείνη που είχε προηγηθεί στις 17 Σεπτεμβρίου.
Η σεισμική έξαρση που παρατηρείται στο Αιγαίο και στην περιοχή μας
ειδικότερα (Νίσυρος, Τήλος), μας υποχρεώνουν να είμαστε σε επιφυλακή.
Η άσκηση σήμερα ήταν ιδιαίτερα επιτυχημένη, καθώς τα παιδιά, με τη
συνοδεία των εκπαιδευτικών τους, εκκένωσαν το σχολείο σε 35 περίπου
δευτερόλεπτα, με υποδειγματική πειθαρχία, χωρίς φωνές και σπρωξίματα.
Αυτό είναι και το ζητούμενο: να αντιδράσουν, δηλαδή, τα παιδιά, σε
περίπτωση σεισμού, με τη μέγιστη δυνατή ψυχραιμία, χωρίς πανικό,
εφαρμόζοντας τις ενδεδειγμένες από το σχέδιο έκτακτης ανάγκης ενέργειες.
Σε λίγες ημέρες θα σας αποσταλεί ο εγκεκριμένος Κανονισμός Εσωτερικής
Λειτουργίας του σχολείου μας, τον οποίο σας καλούμε να μελετήσετε με
προσοχή. Στο δεύτερο μέρος του περιλαμβάνει το Σχέδιο Έκτακτης
Ανάγκης, για περιπτώσεις σεισμού, πυρκαγιάς, έντονων καιρικών
φαινομένων κ.τ.λ.
Σε κάθε περίπτωση, πρέπει να γνωρίζετε ότι, σε περίπτωση πραγματικού
σεισμού, τα παιδιά συγκεντρώνονται στο γήπεδο μπάσκετ (κεντρική αυλή).
Εκεί αναμένουν οδηγίες μας. Αν οι σεισμός είναι δυνατός και πάρουμε
εντολή να αποχωρήσουν τα παιδιά από το σχολείο, αυτό θα γίνει μόνον με
τη συνοδεία σας ή τη συνοδεία κάποιου ενήλικα που γνωρίζουμε και έχει
έρθει σε συνεννόηση μαζί σας. Τα παιδιά θα περιμένουν με υπομονή στην
αυλή την άφιξή σας. Αυτό ισχύει και για όσα παιδιά καθημερινά
αποχωρούν μόνα τους. Δηλαδή, και αυτά θα περιμένουν κάποιον να τα
παραλάβει. Θα συνεχίσουμε, προφανώς, να τηρούμε όλα τα μέτρα για τον
κορωνοϊό, στο μέτρο του δυνατού. Κατά την άφιξή σας προς παραλαβή των
παιδιών σας, να κάνετε υπομονή, για να γίνει η διαδικασία χωρίς φωνές,
συνωστισμό και εντάσεις, που δεν βοηθούν. Δεν θα επιτραπεί η είσοδός
σας στο σχολείο, αλλά θα παραλαμβάνετε τα παιδιά σας από τους
εκπαιδευτικούς στην εξώπορτα και θα αποχωρείτε.

ο Διευθυντής